CELEX: 32013D0316
Language: lt
Date: 1371772800000
Title: 2013/316/ES: 2013 m. birželio 21 d. Tarybos sprendimas, kuriuo panaikinamas Sprendimas 2009/588/EB dėl perviršinio deficito Lietuvoje

26.6.2013   
            
            
               LT
            
            
               Europos Sąjungos oficialusis leidinys
            
            
               L 173/46
            
         TARYBOS SPRENDIMAS
   2013 m. birželio 21 d.
   kuriuo panaikinamas Sprendimas 2009/588/EB dėl perviršinio deficito Lietuvoje
   (2013/316/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 12 dalį,
   atsižvelgdama į Europos Komisijos rekomendaciją,
   kadangi:
   
               (1)
            
            
               2009 m. liepos 7 d. remiantis Komisijos rekomendacija pagal Europos bendrijos steigimo sutarties (EB sutarties) 104 straipsnio 6 dalį, Taryba Sprendimu 2009/588/EB (1) nusprendė, kad Lietuvoje susidaręs perviršinis deficitas. Taryba pažymėjo, kad 2008 m. valdžios sektoriaus deficitas pasiekė 3,2 % BVP ir viršijo Sutartyje nustatytą 3 % BVP pamatinę vertę, ir, remiantis Komisijos tarnybų 2009 m. pavasario prognoze, toliau didės ir 2009 m. bus 5,4 % BVP, o 2010 m. – 8 % BVP. Bendroji valdžios sektoriaus skola 2008 m. buvo 15,6 % BVP – daug mažesnė už 60 % BVP Sutarties pamatinę vertę;
            
         
               (2)
            
            
               2009 m. liepos 7 d., vadovaudamasi EB sutarties 104 straipsnio 7 dalimi ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4 dalimi ir remdamasi Komisijos rekomendacija, Taryba pateikė Lietuvai skirtą rekomendaciją, kad perviršinio deficito padėtis būtų ištaisyta ne vėliau kaip 2011 m. (2009 m. liepos 7 d. Tarybos rekomendacija) 2009 m. liepos 7 d. Tarybos rekomendacija buvo paskelbta viešai;
            
         
               (3)
            
            
               2010 m. vasario 9 d. Taryba, vadovaudamasi Sutarties dėl Europos Sąjungos veikimo (SESV) 126 straipsnio 7 dalimi ir Reglamento (EB) Nr. 1467/97 3 straipsnio 4 dalimi bei remdamasi Komisijos rekomendacija, pripažindama, kad Lietuvos valdžios institucijos ėmėsi efektyvių veiksmų, pagal 2009 m. liepos 7 d. Tarybos rekomendaciją, ir kad Lietuvoje įvyko netikėtų neigiamų ekonominių pokyčių, turėjusių didelių neigiamų pasekmių valstybės finansams, pateikė Lietuvai skirtą persvarstytą rekomendaciją, kad perviršinio deficito padėtis būtų ištaisyta ne vėliau kaip 2012 m. Ši persvarstyta rekomendacija buvo paskelbta viešai;
            
         
               (4)
            
            
               pagal Sutarčių prieduose pateikto Protokolo dėl perviršinio deficito procedūros 4 straipsnį Komisija teikia šiai procedūrai vykdyti reikalingus duomenis. Taikydamos šį protokolą, pagal 2009 m. gegužės 25 d. Tarybos reglamento (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (3) 3 straipsnį valstybės narės du kartus per metus, t. y. iki balandžio 1 d. ir iki spalio 1 d., turi pranešti valdžios sektoriaus deficito ir skolos duomenis ir kitus susijusius kintamuosius;
            
         
               (5)
            
            
               svarstydama, ar reikėtų panaikinti sprendimą dėl perviršinio deficito, Taryba turi priimti sprendimą remdamasi pateiktais duomenimis. Be to, sprendimas dėl perviršinio deficito turėtų būti panaikintas tik jei pagal Komisijos tarnybų prognozes numatoma, kad prognozės laikotarpiu deficitas neviršys 3 % BVP ribos (4);
            
         
               (6)
            
            
               remiantis Komisijos (Eurostato) duomenimis, pateiktais pagal Reglamento (EB) Nr. 479/2009 14 straipsnį, Lietuvai pateikus pranešimą prieš 2013 m. balandžio 1 d. ir remiantis Komisijos tarnybų 2013 m. pavasario prognoze, patvirtinamos šios išvados:
               
                           —
                        
                        
                           2009 m. pasiekęs aukščiausią lygį – 9,4 % BVP – Lietuvos valdžios sektoriaus deficitas 2010 m. sumažintas iki 7,2 % BVP, 2011 m. – iki 5,5 % BVP ir 2012 m. – iki 3,2 % BVP. Šį pagerėjimą lėmė išlaidų konsolidavimo priemonės, visų pirma nuolatinis išlaidų augimo ribojimas pagal Lietuvos fiskalinės drausmės įstatymą, ir palankios ciklinės sąlygos;
                        
                     
                           —
                        
                        
                           kadangi 3,2 % BVP deficito lygį galima laikyti artimu pamatinei vertei, o Lietuvos skolos ir BVP santykis ilgą laiką yra mažesnis nei 60 % BVP pamatinės vertės, Lietuvai galima taikyti Reglamente (EB) Nr. 1467/97 nurodytas Stabilumo ir augimo pakto nuostatas dėl sisteminių pensijų reformų. Taigi, vertinant perviršinio deficito padėties ištaisymą, reikėtų atsižvelgti į tiesiogines grynąsias pensijų reformos sąnaudas. Kaip patvirtina Komisija (Eurostatas), Lietuvos sisteminės pensijų reformos grynosios sąnaudos 2012 m. buvo 0,2 % BVP – šiomis sąnaudomis galima paaiškinti 2012 m. didesnį perviršį, nei Sutartyje nustatyta 3 % BVP pamatinė vertė;
                        
                     
                           —
                        
                        
                           Lietuvos konvergencijos 2012 m.–2016 m. programoje numatoma, kad valdžios sektoriaus deficitas toliau mažės ir 2013 m. bus 2,5 % BVP, o 2014 m. – 1,5 % BVP, o Komisijos tarnybų 2013 m. pavasario prognozėje numatomas, nors ir lėtesnis, valdžios sektoriaus deficito padėties pagerėjimas: 2013 m. – 2,9 % BVP, o 2014 m. – 2,4 % BVP, remiantis prielaida, kad politika nesikeis. Taigi deficitas per prognozuojamą laikotarpį turėtų išlikti mažesnis už 3 % BVP Sutarties pamatinę vertę;
                        
                     
                           —
                        
                        
                           pagal Komisijos tarnybų 2013 m. pavasario prognozę numatoma, kad bendroji valdžios sektoriaus skola sumažės nedaug – nuo 40,7 % BVP 2013 m. iki 40,1 % BVP 2014 m.
                        
                     
         
               (7)
            
            
               nuo 2013 m., t. y. nuo metų po perviršinio deficito ištaisymo, Lietuva tinkamu tempu turėtų toliau siekti savo vidutinės trukmės laikotarpio biudžeto tikslo ir kartu laikytis išlaidų kriterijaus;
            
         
               (8)
            
            
               pagal SESV 126 straipsnio 12 dalį Tarybos sprendimas dėl perviršinio deficito panaikinamas, kai, Tarybos nuomone, perviršinis deficitas atitinkamoje valstybėje narėje ištaisomas;
            
         
               (9)
            
            
               Tarybos nuomone, perviršinis deficitas Lietuvoje ištaisytas, todėl Sprendimas 2009/588/EB turėtų būti panaikintas,
            
         PRIĖMĖ ŠĮ SPRENDIMĄ:
   1 straipsnis
   Atlikus bendrą vertinimą daroma išvada, kad perviršinio deficito padėtis Lietuvoje ištaisyta.
   2 straipsnis
   Sprendimas 2009/588/EB panaikinamas.
   3 straipsnis
   Šis sprendimas skirtas Lietuvos Respublikai.
   
      Priimta Liuksemburge 2013 m. birželio 21 d.
      
         
            Tarybos vardu
         
         
            Pirmininkas
         
         M. NOONAN
      
   
   
      (1)  OL L 202, 2009 8 4, p. 44.
   
      (2)  OL L 209, 1997 8 2, p. 6.
   
      (3)  OL L 145, 2009 6 10, p. 1.
   
      (4)  Atsižvelgiant į 2012 m. rugsėjo 3 d.„Stabilumo ir augimo pakto įgyvendinimo sąlygas ir stabilumo ir konvergencijos programų formos ir turinio gaires“. Žr.: http://ec.europa.eu/economy_finance/economic_governance/sgp/pdf/coc/code_of_conduct_en.pdf